b'\n_START_ARTICLE_\nVorikonazol\n_START_SECTION_\nFarmakologija\n_START_PARAGRAPH_\nVorikonazol se po peroralnem dajanju dobro absorbira; biolo\xc5\xa1ka uporabnost zna\xc5\xa1a 96\xc2\xa0%, kar omogo\xc4\x8da preklop zdravljenja med intravenskim in peroralnim._NEWLINE_Presnavlja se v jetrih s pomo\xc4\x8djo citokromskega encimskega sistema P450 in na tej ravni interagira z nekaterimi drugimi u\xc4\x8dinkovinami. Pri bolnikih z bla\xc5\xbejo ali srednje hudo jetrno okvaro je potrebno odmerek prepoloviti. Za bolnike s hudo jetrno okvaro ni podatkov._NEWLINE_Pri ledvi\xc4\x8dnih okvarah odmerka ni potrebno prilagati. Pri otrocih lahko pride do hitrej\xc5\xa1ega izlo\xc4\x8danja u\xc4\x8dinkovine, zato je priporo\xc4\x8dljivo spremljanje krvnih koncentracij.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki, povezani z dajanjem varikonazola, so: prehodne motnje vida, vro\xc4\x8dina, izpu\xc5\xa1\xc4\x8daj, bruhanje, slabost, driska, glavobol, sepsa, periferni edemi, bole\xc4\x8dina v trebuhu ter motnje dihanja. Ti ne\xc5\xbeeleni u\xc4\x8dinki so zna\xc4\x8dilni za azolne antimikotike, le motnje vida so specifi\xc4\x8dne za varikonazol \xe2\x80\x93 o njih so poro\xc4\x8dali pri ve\xc4\x8d kot 30\xc2\xa0% bolnikov v klini\xc4\x8dni \xc5\xa1tudiji.'